

**REPUBLIKA HRVATSKA**

**VARAŽDINSKA ŽUPANIJA**

**OPĆINA SVETI ĐURĐ**

**OPĆINSKO VIJEĆE**

KLASA: 551-06/25-01/1

URBROJ: 2186-21-02-25-1

Sveti Đurđ, 28.1.2025.

Na temelju članka 22. Statuta Općine Sveti Đurđ („Službeni vjesnik Varaždinske županije“ broj 30/21. i 18/23.) Općinsko vijeće Općine Sveti Đurđ na 39. sjednici održanoj 28.1.2025. godine donosi

**ODLUKU**

**o novčanoj potpori za novorođeno dijete**

Članak 1.

Ovom Odlukom utvrđuju se uvjeti i način ostvarivanja prava na novčanu potporu Općine Sveti Đurđ za novorođeno dijete (u daljnjem tekstu: novčana potpora) te visina i način isplate novčane potpore.

Članak 2.

(1) Novčanu potporu može jednokratno ostvariti roditelj koji kumulativno ispunjava sljedeće uvjete:

- koji ima prijavljeno prebivalište na području Općine Sveti Đurđ na dan rođenja djeteta te na dan podnošenja zahtjeva za novčanu potporu,

- koji ima prijavljeno prebivalište na istoj adresi kao i dijete za koje podnosi zahtjev,

- koji nema nepodmirenih dospjelih dugovanja prema Općini Sveti Đurđ,

- koji nije prije donošenja ove Odluke koristio novčanu potporu ili drugu pomoć iste namjene Općine Sveti Đurđ za isto dijete,

- drugi roditelj djeteta nije koristio novčanu potporu ili drugu pomoć iste namjene Općine Sveti Đurđ za isto dijete.

(2) Iznimno od stavka 1. alineje 1. ovog članka novčanu potporu može koristiti i roditelj djeteta koji ima prijavljeno prebivalište na području Općine Sveti Đurđ nakon dana rođenja djeteta, a na dan podnošenja zahtjeva za novčanu potporu, pod uvjetom da nije koristio novčanu potporu/pomoć druge jedinice lokalne samouprave za isto dijete.

Članak 3.

(1) Sredstva za novčane potpore osiguravaju se u proračunu Općine Sveti Đurđ.

(2) Novčana potpora za novorođeno dijete iznosi 800,00 eura.

Članak 4.

(1) Zahtjev za ostvarivanje novčane potpore podnosi se Jedinstvenom upravnom odjelu Općine Sveti Đurđ (u daljnjem tekstu: Jedinstveni upravni odjel) u roku od 6 mjeseci od dana rođenja djeteta za koje se podnosi zahtjev.

(2) Roditelj podnositelj zahtjeva za novčanu potporu dužan je uz zahtjev priložiti:

- uvjerenje o prebivalištu roditelja podnositelja zahtjeva izdano od strane nadležnog tijela ne starije od 30 dana od dana podnošenja zahtjeva,

- uvjerenje o prebivalištu djeteta izdano od strane nadležnog tijela ne starije od 30 dana od dana podnošenja zahtjeva.

(3) Roditelj podnositelj zahtjeva koji nema prebivalište na području Općine Sveti Đurđ na dan rođenja djeteta pored dokumentacije iz stavka 2. ovog članka dostavlja i izjavu o nekorištenju novčane potpore/pomoći druge jedinice lokalne samouprave za isto dijete.

(4) Jedinstveni upravni odjel u rješavanju po zahtjevu roditelja za novčanom potporom, prema potrebi, može tražiti i druge dokaze.

(5) Jedinstveni upravni odjel će u rješavanju po zahtjevu roditelja za novčanom potporom provjeravati osobne podatke roditelja i djeteta i druge činjenice koje utječu na uvjete isplate novčane potpore.

(6) Dokazi iz stavaka 2., 3. i 4. ovog članka, dostavljaju se u izvorniku ili u preslici.

(7) Jedinstveni upravni odjel u rješavanju po zahtjevu roditelja za novčanom potporom može zatražiti na uvid original dokaza iz stavaka 2.,3. i 4. ove Odluke.

(8) Jedinstveni upravni odjel odlučuje o zahtjevu za novčanom potporom u roku od 30 dana od dana podnošenja urednog zahtjeva.

Članak 5.

Ova Odluka stupa na snagu osmog dana od dana objave u „Službenom vjesniku Varaždinske županije“.

Predsjednik Općinskog vijeća

Damir Grgec